title: 2012/605/EU: Az Európai Parlament határozata ( 2012. május 10. ) az Artemis közös vállalkozás 2010-es pénzügyi évre vonatkozó elszámolása lezárásáról

text:
               17.10.2012

               HU

               Az Európai Unió Hivatalos Lapja

               L 286/312

         AZ EURÓPAI PARLAMENT HATÁROZATA
   (2012. május 10.)
   az Artemis közös vállalkozás 2010-es pénzügyi évre vonatkozó elszámolása lezárásáról
   (2012/605/EU)
   AZ EURÓPAI PARLAMENT,

               —

               tekintettel az Artemis közös vállalkozás 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Artemis közös vállalkozás 2010-es pénzügyi évre vonatkozó éves beszámolójáról szóló jelentésére, a közös vállalkozás válaszaival együtt (1),

               —

               tekintettel a Tanács 2012. február 21-i ajánlására (06086/2012 – C7-0050/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel a beágyazott számítástechnikai rendszerekre irányuló közös technológiai kezdeményezést megvalósító „Artemis közös vállalkozás” létrehozásáról szóló, 2007. december 20-i 74/2008/EK tanácsi rendeletre (3) és különösen 11. cikkének (4) bekezdésére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0109/2012),

               1.

               jóváhagyja az Artemis közös vállalkozás 2010-es pénzügyi évre vonatkozó elszámolása lezárását;

               2.

               utasítja elnökét, hogy továbbítsa ezt a határozatot az Artemis közös vállalkozás ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 368., 2011.12.16., 1. o.

      (2)  HL L 248., 2002.9.16., 1. o.

      (3)  HL L 30., 2008.2.4., 52. o.

      (4)  HL L 357., 2002.12.31., 72. o.


title: 2014/835/EU: A Tanács határozata ( 2014. november 27. ) az Európai Unió, valamint az Izlandi Köztársaság és a Norvég Királyság között létrejött, az Európai Unió tagállamai, valamint Izland és Norvégia közötti átadási eljárásról szóló megállapodás megkötéséről

text:
               28.11.2014

               HU

               Az Európai Unió Hivatalos Lapja

               L 343/1

         A TANÁCS HATÁROZATA
   (2014. november 27.)
   az Európai Unió, valamint az Izlandi Köztársaság és a Norvég Királyság között létrejött, az Európai Unió tagállamai, valamint Izland és Norvégia közötti átadási eljárásról szóló megállapodás megkötéséről

      (2014/835/EU)

   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 82. cikke (1) bekezdésének d) pontjára, összefüggésben a 218. cikke (6) bekezdésének a) pontjával,
   tekintettel az Európai Bizottság javaslatára,
   tekintettel az Európai Parlament egyetértésére (1),
   mivel:

               (1)

               A Tanács a 2001. július 10-én felhatalmazta az elnökséget, hogy az Európai Unióról szóló szerződés 24. és 38. cikke alapján a Bizottság támogatásával lefolytassa a büntetőügyekben folytatott igazságügyi együttműködésről szóló megállapodások megkötésére irányuló tárgyalásokat Izlanddal és Norvégiával. Ezt a felhatalmazást a 2002. december 19-i tanácsi határozat módosította. Az elnökség a Bizottság támogatásával lefolytatta az Európai Unió tagállamai, valamint Izland és Norvégia közötti átadási eljárásról szóló megállapodás megkötésére irányuló tárgyalásokat.

               (2)

               A 2006. június 27-i 2006/697/EK tanácsi határozattal (2) összhangban az Európai Unió, valamint az Izlandi Köztársaság és a Norvég Királyság között létrejött, az Európai Unió tagállamai, valamint Izland és Norvégia közötti átadási eljárásról szóló megállapodást (a továbbiakban: a megállapodás) – a megkötésére figyelemmel – 2006. június 28-án aláírták.

               (3)

               A megállapodást még nem kötötték meg. A Lisszaboni Szerződés 2009. december 1-jei hatálybalépését követően az Unió által a megállapodás megkötése érdekében követendő eljárásokat az Európai Unió működéséről szóló szerződés 218. cikke szabályozza.

               (4)

               A megállapodást jóvá kell hagyni.

               (5)

               Az Egyesült Királyság és Írország – az Európai Unióról szóló szerződéshez és az Európai Unió működéséről szóló szerződéshez csatolt, az e tagállamoknak a szabadságon, a biztonságon és a jog érvényesülésén alapuló térség tekintetében fennálló helyzetéről szóló jegyzőkönyv 3. cikkével összhangban – bejelentette, hogy részt kíván venni e határozat elfogadásában és alkalmazásában.

               (6)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló jegyzőkönyv 1. és 2. cikkével összhangban Dánia nem vesz részt e határozat elfogadásában, és az rá nézve nem kötelező, illetve nem alkalmazandó,

         ELFOGADTA EZT A HATÁROZATOT:
   1. cikk
   A Tanács az Európai Unió, valamint az Izlandi Köztársaság és a Norvég Királyság között létrejött, az Európai Unió tagállamai, valamint Izland és Norvégia közötti átadási eljárásról szóló megállapodást (3) az Unió nevében jóváhagyja.
   2. cikk
   A Tanács elnöke felhatalmazást kap, hogy kijelölje a megállapodás 38. cikkének (1) bekezdésében előírt értesítésnek az Unió nevében történő átadására jogosult személy(eke)t (4).
   3. cikk
   Ez a határozat az elfogadásának napján lép hatályba.
   4. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2014. november 27-én.

            a Tanács részéről

            az elnök

         A. GIACOMELLI

      (1)  HL C 51. E, 2013.2.22., 170. o.

      (2)  A Tanács 2006/697/EK határozata ( 2006. június 27. ) az Európai Unió, valamint az Izlandi Köztársaság és a Norvég Királyság között az Európai Unió tagállamai, valamint Izland és Norvégia közötti átadási eljárásról szóló megállapodás aláírásáról (HL L 292., 2006.10.21., 1. o.).

      (3)  HL L 292., 2006.10.21., 2. o.

      (4)  A Tanács Főtitkársága gondoskodik a megállapodás hatálybalépése napjának az Európai Unió Hivatalos Lapjában való kihirdetéséről.


title: 2014/315/Euratom: A Tanács határozata ( 2013. október 22. ) az egyrészről az Európai Közösségek és tagállamaik, másrészről a Montenegrói Köztársaság közötti stabilizációs és társulási megállapodáshoz csatolt, a Horvát Köztársaság Európai Unióhoz történő csatlakozásának figyelembevételéről szóló jegyzőkönyv Európai Bizottság általi, az Európai Atomenergia-közösség nevében történő megkötésének jóváhagyásáról

text:
               4.6.2014

               HU

               Az Európai Unió Hivatalos Lapja

               L 165/1

         A TANÁCS HATÁROZATA
   (2013. október 22.)
   az egyrészről az Európai Közösségek és tagállamaik, másrészről a Montenegrói Köztársaság közötti stabilizációs és társulási megállapodáshoz csatolt, a Horvát Köztársaság Európai Unióhoz történő csatlakozásának figyelembevételéről szóló jegyzőkönyv Európai Bizottság általi, az Európai Atomenergia-közösség nevében történő megkötésének jóváhagyásáról

      (2014/315/Euratom)

   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződésre és különösen annak 101. cikke második bekezdésére,
   tekintettel az Európai Bizottság ajánlására,
   mivel:

               (1)

               2012. szeptember 24-én a Tanács felhatalmazta a Bizottságot, hogy tárgyalásokat kezdjen Montenegróval az egyrészről az Európai Közösségek és tagállamaik, másrészről a Montenegrói Köztársaság közötti stabilizációs és társulási megállapodáshoz csatolt, a Horvát Köztársaság Európai Unióhoz történő csatlakozásának figyelembevételéről szóló jegyzőkönyv (a továbbiakban: a jegyzőkönyv) megkötéséről.

               (2)

               E tárgyalások a jegyzőkönyv 2013. május 16-án történt parafálásával sikeresen lezárultak.

               (3)

               A jegyzőkönyvnek a Bizottság általi megkötését az Európai Atomenergia-közösség hatáskörébe tartozó vonatkozásokat illetően jóvá kell hagyni.

               (4)

               A jegyzőkönyv aláírása és megkötése az Unió és tagállamai hatáskörébe tartozó kérdések tekintetében külön eljárás tárgyát képezik,

         ELFOGADTA EZT A HATÁROZATOT:
   Egyetlen cikk
   Az egyrészről az Európai Közösségek és tagállamaik, másrészről a Montenegrói Köztársaság közötti stabilizációs és társulási megállapodáshoz csatolt, a Horvát Köztársaság Európai Unióhoz történő csatlakozásának figyelembevételéről szóló jegyzőkönyv Európai Bizottság általi, az Európai Atomenergia-közösség nevében történő megkötését a Tanács jóváhagyja.
   A jegyzőkönyv szövegét csatolták az annak aláírásáról szóló tanácsi határozathoz.

      Kelt Luxembourgban, 2013. október 22-én.

            a Tanács részéről

            az elnök

         L. LINKEVIČIUS


title: Az Európai Parlament elnökségének határozata ( 2011. március 23. ) az európai parlamenti képviselők statútumának alkalmazási szabályai módosításáról

text:
               25.3.2011

               HU

               Az Európai Unió Hivatalos Lapja

               C 93/2

         AZ EURÓPAI PARLAMENT ELNÖKSÉGÉNEK HATÁROZATA
   (2011. március 23.)
   az európai parlamenti képviselők statútumának alkalmazási szabályai módosításáról
   2011/C 93/03
   AZ EURÓPAI PARLAMENT ELNÖKSÉGE,
   tekintettel az Európai Unió működéséről szóló szerződésre és különösen annak 223. cikke (2) bekezdésére,
   tekintettel az európai parlamenti képviselők statútumára (1),
   tekintettel az Európai Parlament eljárási szabályzatának 8. és 23. cikkére,
   mivel:

               (1)

               Az átmeneti ellátásra vagy nyugdíjra jogosult képviselők és volt képviselők számára visszatérítik többek között a 21. életévüket – illetve nappali tagozatos iskolai vagy szakmai képzésük esetén 25. életévüket – nem betöltött, eltartott gyermekeik orvosi költségeit. A visszatérítést életkori korlátozás nélkül volna helyes alkalmazni abban az esetben, ha az eltartott gyermek olyan súlyos betegségben vagy rokkantságban szenved, amelynek következtében nem képes az önellátásra.

               (2)

               A képviselők bizonyos feltételek mellett visszatérítésben részesülhetnek az egyéb – azaz a megválasztásuk szerinti tagállamon kívül történő, a kötelezettségeik teljesítése keretében tett – utazásaik során felmerülő költségeik vonatkozásában. Ésszerű volna, ha a képviselők kombinálhatnák az ilyen egyéb utazást a nem hivatalos kiegészítő tevékenységekkel, amennyiben ez nem növeli a megtérítendő tartózkodási és útiköltségeket.

               (3)

               Amennyiben a képviselők az Európai Unió területén kívül vesznek részt hivatalos tevékenységben, megfelelően igazolt, kivételes körülmények fennállása esetén az útközben felmerült ésszerű tartózkodási költségeiket megtérítik, kivéve a megválasztásuk szerinti tagállamban felmerült költségeket. Ugyanakkor tekintettel arra, hogy az utóbbi költségek szerves részét képezik a hivatalos út útiköltségeinek, nem tűnik helyénvalónak, hogy levonják őket az útközben felmerült ésszerű tartózkodási költségekre vonatkozó visszatérítendő összegből.

               (4)

               Az Európai Unió 2010-es pénzügyi évre vonatkozó 1. számú költségvetés-módosítása (2)1 500 EUR-val növelte a parlamenti asszisztensi juttatás összegét, figyelembe véve, hogy a Lisszaboni Szerződés hatálybalépésének következtében nőtt a képviselők munkaterhe. Az európai parlamenti képviselők statútumának alkalmazási szabályait (3) („alkalmazási szabályok”) ennek megfelelően az Európai Parlament elnökségének 2009. november 11-i és 23-i, 2009. december 14-i, 2010. április 19-i és 2010. július 5-i határozatával (4) módosították. Ugyanebből az okból kifolyólag egy második 1 500 EUR-s emelést vezettek be az Európai Unió 2011-es pénzügyi évre szóló általános költségvetésében. Ezt az összeget azonban az Európai Unió 2011-es pénzügyi évre vonatkozó általános költségvetési tervezetéről szóló tanácsi álláspontról (összes szakasz) szóló, 2010. október 20-i parlamenti állásfoglalás (5) értelmében tartalékba helyezték. 2011. március 3-i ülésén a Költségvetési Bizottság úgy határozott, hogy a második emelést fel kell szabadítani a tartalékból. 2011. március 7-i ülésén az elnökség tudomásul vette e határozatot, és jóváhagyta az alkalmazási szabályok ennek megfelelő módosítására irányuló javaslatot,

         ELFOGADTA EZT A HATÁROZATOT:
   1. cikk
   Az alkalmazási szabályok a következőképpen módosulnak:

               1.

               A 3. cikk (1) bekezdésének a) pontja helyébe a következő szöveg lép:

                           „a)

                           a statútum 13. cikke alapján átmeneti ellátásra vagy a statútum 14. és 15. cikke értelmében nyugdíjra jogosult képviselők és volt képviselők a saját költségeik, valamint

                                       i.

                                       házastársaik vagy az 58. cikk (2) bekezdésében meghatározott, házastársi kötelékben nem élő állandó élettársaik költségei után és

                                       ii.

                                       az eltartott, az 58. cikk (3) bekezdésében meghatározott, 21. életévüket – illetve nappali tagozatos iskolai vagy szakmai képzésük esetén 25. életévüket – nem betöltött, illetve életkori korlátozás nélkül az olyan gyermekeik költségei után, akik olyan súlyos betegségben vagy rokkantságban szenvednek, amelynek következtében önellátásra nem képesek,

                                 amennyiben ezen házastársak, házastársi kötelékben nem élő állandó élettársak és eltartott gyermekek semmilyen más jogi rendelkezés vagy szabályok alapján nem jogosultak a képviselőkével vagy volt képviselőkével azonos jellegű és szintű ellátásokra;”

               2.

               Az 14. cikk a) pontja helyébe a következő szöveg lép:

                           „a)

                           a 10. cikk (1) bekezdésének b) pontjában szereplő esetekben a meghívó vagy azon esemény programja, amelyen a képviselő részt vett, vagy olyan egyéb igazoló dokumentumok, amelyek bizonyítják, hogy az utazás a képviselő megbízatásának gyakorlásához kapcsolódóan történt, vagy a 22. cikk 2a. bekezdésében említett esetben a képviselő nyilatkozata arról, hogy az utazás a megbízatásának gyakorlásához kapcsolódóan történt;”

               3.

               A 22. cikk a következőképpen módosul:

                           a)

                           a 2b. bekezdés helyébe a következő szöveg lép:
                           „2b.   A valamely képviselő vagy az Európai Parlament valamely képviselőcsoportja meghívására, rendezvényen való részvétel céljából tett utazás költségeinek visszatérítésére irányuló igényléseket is olyan egyéb igazoló dokumentumokkal kell alátámasztani, amelyek bizonyítják, hogy az utazás a képviselő megbízatásának gyakorlásához kapcsolódóan történt.”

                           b)

                           a cikk a következő bekezdésekkel egészül ki:
                           „2d.   A képviselők kombinálhatják az egyéb utazást a nem hivatalos kiegészítő tevékenységekkel, ha ez nem növeli a megtérítendő tartózkodási és útiköltségeket.
                           2e.   Az egyéb utazással járó tevékenységek költségei nem téríthetők meg egyéb köz- vagy magánforrásból.”

               4.

               A 24. cikk (3) bekezdésének c) pontja helyébe a következő szöveg lép:

                           „c)

                           megfelelően igazolt, kivételes körülmények fennállása esetén az útközben felmerült ésszerű tartózkodási költségek térítése.”

               5.

               A 33. cikk (4) bekezdésének helyébe a következő szöveg lép:
               „(4)   A 34. cikk szerinti munkatársakra vonatkozó havi költségtérítés legmagasabb összege 18 189 EUR-ra Ez az összeg 2010. május 1-jei hatállyal 19 689 EUR-ra módosul. Ez az összeg 2010. július 1-jei hatállyal 19 709 EUR-ra módosul. Ez az összeg 2011. január 1-jei hatállyal 21 209 EUR-ra módosul.”

         2. cikk
   (1)   Ez a határozat az Európai Unió Hivatalos Lapjában való kihirdetését követő napon lép hatályba.
   (2)   Ezt a határozatot ugyanattól a naptól kell alkalmazni, kivéve az 1. cikk 5. pontját, amelyet 2009. július 14-től kell alkalmazni.

      (1)  Az Európai Parlament 2005. szeptember 28-i, 2005/684/EK, Euratom határozata az európai parlamenti képviselők statútumának elfogadásáról (HL L 262., 2005.10.7., 1. o.).

      (2)  HL L 183., 2010.7.16., 1. o.

      (3)  Az Európai Parlament elnökségének határozata (2008. május 19. és július 9.) az Európai Parlament tagjainak statútumára vonatkozó végrehajtási intézkedésekről (HL C 159., 2009.7.13., 1. o.).

      (4)  HL C 180., 2010.7.6., 1. o.

      (5)  Elfogadott szövegek, P7_TA(2010)0372.


title: A Tanács (Euratom) 2015/2228 határozata (2015. november 10.) a latin-amerikai és karibi államokban a nukleáris fegyverek tilalmáról szóló szerződéssel kapcsolatos biztosítéki intézkedések alkalmazásáról szóló, a Francia Köztársaság, az Európai Atomenergia-közösség és a Nemzetközi Atomenergia-ügynökség között létrejött megállapodáshoz csatolt 1. és 2. jegyzőkönyv módosításainak az Európai Bizottság által történő megkötésének jóváhagyásáról

text:
               3.12.2015

               HU

               Az Európai Unió Hivatalos Lapja

               L 317/11

         A TANÁCS (Euratom) 2015/2228 HATÁROZATA
   (2015. november 10.)
   a latin-amerikai és karibi államokban a nukleáris fegyverek tilalmáról szóló szerződéssel kapcsolatos biztosítéki intézkedések alkalmazásáról szóló, a Francia Köztársaság, az Európai Atomenergia-közösség és a Nemzetközi Atomenergia-ügynökség között létrejött megállapodáshoz csatolt 1. és 2. jegyzőkönyv módosításainak az Európai Bizottság által történő megkötésének jóváhagyásáról
   AZ EURÓPAI UNIÓ TANÁCSA,
   tekintettel az Európai Atomenergia-közösséget létrehozó szerződésre és különösen annak 101. cikke második bekezdésére,
   tekintettel az Európai Bizottság ajánlására,
   mivel:

               (1)

               A Bizottság a 2013. április 22-i tanácsi határozattal elfogadott tanácsi irányelveknek megfelelően tárgyalásokat folytatott a latin-amerikai és karibi államokban a nukleáris fegyverek tilalmáról szóló szerződéssel kapcsolatos biztosítéki intézkedések alkalmazásáról szóló, a Francia Köztársaság, az Európai Atomenergia-közösség és a Nemzetközi Atomenergia-ügynökség között létrejött megállapodáshoz csatolt 1. és 2. jegyzőkönyv módosításairól (a továbbiakban: az 1. és 2. jegyzőkönyv módosításai).

               (2)

               Az 1. és a 2. jegyzőkönyv javasolt módosításainak az Európai Bizottság általi megkötését jóvá kell hagyni,

         ELFOGADTA EZT A HATÁROZATOT:
   1. cikk
   A latin-amerikai és karibi államokban a nukleáris fegyverek tilalmáról szóló szerződéssel kapcsolatos biztosítéki intézkedések alkalmazásáról szóló, a Francia Köztársaság, az Európai Atomenergia-közösség és a Nemzetközi Atomenergia-ügynökség között létrejött megállapodáshoz csatolt 1. és 2. jegyzőkönyv módosításainak az Európai Bizottság által történő megkötését a Tanács jóváhagyja.
   Az 1. és a 2. jegyzőkönyv módosításainak szövegét csatolták e határozathoz.
   2. cikk
   Ez a határozat az elfogadása napján lép hatályba.

      Kelt Brüsszelben, 2015. november 10-én.

            a Tanács részéről

            az elnök

         P. GRAMEGNA

      MELLÉKLET

                  I.

                  A latin-amerikai és karibi államokban a nukleáris fegyverek tilalmáról szóló szerződéssel kapcsolatos biztosítéki intézkedések alkalmazásáról szóló, a Francia Köztársaság, az Európai Atomenergia-közösség és a Nemzetközi Atomenergia-ügynökség között létrejött megállapodáshoz (a továbbiakban: biztosítéki megállapodás) csatolt 1. jegyzőkönyv I. pontja helyébe a következő szöveg lép:

                              „I.

                                          A)

                                          Mindaddig, amíg

                                                      (1)

                                                      az I. jegyzőkönyv hatálya alá tartozó francia területek nem rendelkeznek békés célú nukleáris tevékenységekhez olyan mennyiségű nukleáris anyaggal, amely meghaladja a latin-amerikai és karibi államokban a nukleáris fegyverek tilalmáról szóló szerződéssel kapcsolatos biztosítéki intézkedések alkalmazásáról szóló, Franciaország, a Közösség és az Ügynökség között létrejött megállapodás (a továbbiakban: a megállapodás) 35. cikkében az adott anyagra vonatkozóan meghatározott maximális értéket, vagy

                                                      (2)

                                                      az I. jegyzőkönyv hatálya alá tartozó francia területeken a fogalommeghatározások szerinti létesítmény építéséről vagy építésének engedélyezéséről szóló határozat nem született,
                                                      a megállapodás II. részében szereplő rendelkezések végrehajtása – a 31–37., 39., 47., 48., 58., 60., 66., 67., 69., 71–75., 81., 83–89., 93. és 94. cikk kivételével – felfüggesztésre kerül.

                                          B)

                                          A megállapodás 32. cikkének a) és b) bekezdésével összhangban bejelentendő információkat össze lehet gyűjteni és be lehet nyújtani éves jelentés formájában; továbbá – adott esetben – éves jelentés nyújtható be a megállapodás 32. cikkének c) bekezdésében szereplő nukleáris anyagok behozataláról és kiviteléről is.

                                          C)

                                          A megállapodás 37. cikkében meghatározott kiegészítő megállapodások mielőbbi megkötése érdekében a Közösség:

                                                      (1)

                                                      az Ügynökséget kellő időben tájékoztatja arról, ha az I. jegyzőkönyv hatálya alá tartozó francia területeken az (A) részben említett maximális értéket meghaladó mennyiségben van békés célú nukleáris tevékenységekre szolgáló nukleáris anyag, vagy

                                                      (2)

                                                      az Ügynökséget haladéktalanul tájékoztatja, ha az I. jegyzőkönyv hatálya alá tartozó francia területeken létesítmény építéséről vagy építésének engedélyezéséről szóló határozat született,
                                                      (attól függően, hogy melyik eseményre kerül előbb sor). Ilyen esetben Franciaországnak, a Közösségnek és az Ügynökségnek szükség szerint meg kell állapodnia a megállapodásban előírt biztosítékok alkalmazását szolgáló együttműködési eljárásokról.”.

                  II.

                  A biztosítéki megállapodás 2. jegyzőkönyvének I. pontja helyébe a következő szöveg lép:

                              „I.

                              Amikor a Közösség – e megállapodás 1. jegyzőkönyve 1. szakaszának (C) pontjával összhangban tájékoztatta az Ügynökséget arról, hogy az I. jegyzőkönyv hatálya alá tartozó francia területeken az e megállapodás 1. jegyzőkönyve 1. szakasza (A) bekezdésének (1) pontjában említett maximális értéket meghaladó mennyiségben van békés célú nukleáris tevékenységekre szolgáló nukleáris anyag, vagy ha az I. jegyzőkönyv hatálya alá tartozó francia területeken az e megállapodás 1. jegyzőkönyve 1. szakasza (A) bekezdésének (2) pontjában említett, a fogalommeghatározások szerinti létesítmény építéséről vagy építésének engedélyezéséről szóló határozat született (attól függően, hogy melyik eseményre kerül előbb sor), Franciaországnak, a Közösségnek és az Ügynökségnek meg kell állapodnia a megállapodásban előírt biztosítékok alkalmazását szolgáló együttműködési eljárásokról szóló jegyzőkönyvről. A szóban forgó eljárások szabályozásának részletesen meg kell határoznia a megállapodás egyes rendelkezéseinek alkalmazását, és ezen belül pontosítania kell, hogy milyen feltételek és módszerek szükségesek ahhoz, hogy a fent említett együttműködés során elkerülhetők legyenek a biztosítéki tevékenységek közötti szükségtelen átfedések. Az eljárásoknak, amennyire lehetséges, azon eljárásokra kell épülniük, amelyek a Közösség tagállamai, a Közösség és az Ügynökség között létrejött egyéb biztosítéki megállapodások jegyzőkönyveinek és kiegészítő megállapodásainak értelmében az adott időpontban hatályban vannak, szem előtt tartva a Közösség és az Ügynökség által közösen elfogadott, a tárgyra vonatkozó különleges megállapodásokat is.”.


title: Az Európai Parlament elnökségének határozata ( 2010. december 13. ) az európai parlamenti képviselők statútumának alkalmazási szabályainak módosításáról

text:
               15.12.2010

               HU

               Az Európai Unió Hivatalos Lapja

               C 340/6

         AZ EURÓPAI PARLAMENT ELNÖKSÉGÉNEK HATÁROZATA
   (2010. december 13.)
   az európai parlamenti képviselők statútumának alkalmazási szabályainak módosításáról
   2010/C 340/06
   AZ EURÓPAI PARLAMENT ELNÖKSÉGE,
   tekintettel az Európai Unió működéséről szóló szerződésre és különösen annak 223. cikke (2) bekezdésére,
   tekintettel az európai parlamenti képviselők statútumára (1) („a statútum”),
   tekintettel az Európai Parlament eljárási szabályzatának 8. és 23. cikkére,
   mivel:

               (1)

               Az Európai Parlament elnökségének 2009. november 11-i és 23-i, 2009. december 14-i, 2010. április 19-i és 2010. július 5-i határozatával (2) az európai parlamenti képviselők statútumának alkalmazási szabályait (3) („az alkalmazási szabályok”) módosították, többek között azzal a céllal, hogy lehetővé tegyék a parlamenti képviselők számára, hogy lemondhassanak az orvosi költségek vonatkozásában nekik biztosított költségtérítésről. Egy stabil rendszer biztosítása érdekében helyénvaló, hogy bármely, ezen jogosultságról való lemondásra vagy a lemondás visszavonására vonatkozó határozat legalább tizenkét hónapig hatályban maradjon. Az alkalmazási szabályok 3. cikkét a (4) és (5) bekezdéssel kiegészítő korábbi módosításhoz hasonlóan ezen rendelkezések jelen határozattal bevezetett módosítása is 2010. július 7-től alkalmazandó.

               (2)

               Az európai parlamenti képviselőket megillető költségtérítések és juttatások kifizetésére vonatkozó szabályzat („a PEAM szabályzat”) alapján a bizottsági vagy albizottsági elnökök éves juttatásban részesültek az olyan konferenciákra vagy rendezvényekre történő utazásaikkal összefüggésben felmerült költségek megtérítése érdekében, amelyek parlamenti dimenzióval rendelkeznek és az általuk elnökölt bizottság vagy albizottság hatáskörébe tartozó európai érdekű ügyekkel foglalkoznak. 2009 első felében ez a juttatás összesen 4 148 EUR volt. Az alkalmazási szabályok is fenntartották ezt a rendszert. Azonban egy sajnálatos és nyilvánvaló elírás miatt az alkalmazási szabályokban 4 000 EUR jelent meg. Ezt a hibát 2010. január 1-jei hatállyal ki kell javítani.

               (3)

               Az alkalmazási szabályok 23. cikke értelmében a képviselők jogosultak a megválasztásuk szerinti tagállamban felmerült utazási költségeik megtérítésére. Repülőgépen, vasúton vagy hajóval történő utazás esetében 24 menettérti út a felső határ; személygépkocsival történő utazás esetében a maximum távolság a tagállam méretétől függ. A nagyobb rugalmasság biztosítása érdekében azon képviselők számára, akik már kimerítették a repülőgépen, vasúton vagy hajóval történő utazásra vonatkozó juttatást, lehetővé kell tenni, hogy a személygépkocsival történő utazásra vonatkozó juttatás egy részét repülőgépen, vasúton vagy hajóval történő utazásra vonatkozó juttatássá alakíthassák át, úgy, hogy az ennek eredményeképpen repülőgépen, vasúton vagy hajóval megtehető egyirányú utazással a megválasztásuk tagállama vonatkozásában engedélyezett maximális kilométerszám 2 %-át használják fel. Értelemszerűen ugyanennek kell vonatkoznia azon képviselőkre, akik a személygépkocsival történő utazásra vonatkozó juttatásukat merítették ki. E módosítást 2011. január 1-jétől kell alkalmazni.

               (4)

               A hatékony és eredményes pénzgazdálkodás biztosítása érdekében helyénvaló, hogy a képviselőknek járó nyugdíj folyósítására vonatkozó kérelmet a nyugdíjjogosultság keletkezésétől számított hat hónapon belül kelljen benyújtani, a vis maior eseteinek kivételével. Amennyiben ezt a határidőt nem tartják be, a nyugdíjfolyósítás kezdete a kérelem kézhezvétele hónapjának első napja legyen.

               (5)

               Szükség van az alkalmazási szabályok, banki átutalásokra vonatkozó rendelkezésének átdolgozására annak érdekében, hogy összhangba kerüljön az Európai Parlament és a Tanács 2007. november 13-i, a belső piaci pénzforgalmi szolgáltatásokról szóló 2007/64/EK irányelvével (4).

               (6)

               A PEAM szabályzat értelmében rokkantsági nyugdíjban részesülő volt képviselők elhalálozása esetén az eltartottaiknak jogosultnak kell lenniük túlélő hozzátartozói nyugdíjra a statútum hatályba lépése előtt alkalmazott feltételekkel azonos feltételek mellett,

         ELFOGADTA EZT A HATÁROZATOT:
   1. cikk
   Az alkalmazási szabályok a következőképpen módosulnak:

               1.

               A 3. cikk (4) és (5) bekezdése helyébe a következő szöveg lép:
               „(4)   A statútum 13. cikke alapján átmeneti ellátásban vagy a statútum 14. és 15. cikke értelmében nyugdíjban részesülő képviselők és volt képviselők lemondhatnak az orvosi költségeik megtérítésére vonatkozó, az (1) bekezdés szerint őket megillető jogosultságról, az erre vonatkozó kérelem benyújtásának napját követő hónap első napjától kezdődő hatállyal. Ez esetben jogosultak a befizetett betegségbiztosítási járulék kétharmadának megtérítésére, feltéve, hogy e térítés havi mértéke nem haladja meg a 400 EUR.
               (5)   Az a képviselő vagy volt képviselő, aki úgy dönt, hogy a (4) bekezdésnek megfelelően lemond orvosi költségtérítési jogosultságáról, csak a lemondás hatályosulását követő tizenkét hónap elteltével térhet vissza az orvosi költségek visszatérítésének (1) bekezdés szerinti jogosultsági rendszerébe. Ugyanígy csak legalább tizenkét hónap elteltével lehet utólagos változtatásokat végrehajtani az (1) bekezdés szerinti jogosultsági rendszerbe való visszatérést vagy az e jogosultságról való lemondást illetően.”;

               2.

               A (22) cikk (3) bekezdése első albekezdésének helyébe a következő szöveg lép:
               „(3)   Az éves költségtérítés maximális összege azon utakkal összefüggésben, amelyek keretében a bizottsági vagy albizottsági elnökök bizottságuk vagy albizottságuk hatáskörébe tartozó, európai érdekű és parlamenti dimenzióval is rendelkező ügyekkel kapcsolatos konferenciákra vagy rendezvényekre utaznak, 4 148 EUR. A részvételhez azonban a Parlament elnökének előzetes jóváhagyását kell kérni, amelyre a fent említett maximális keret erejéig a rendelkezésre álló források ellenőrzését követően kerül sor.”

               3.

               A 23. cikk a következő bekezdéssel egészül ki:
               „(1a)   Írásbeli kérelemre bármely képviselő, aki kimerítette a repülőgépen, vasúton vagy hajóval történő utazásra vonatkozó, az (1) bekezdés a) pontjában meghatározott juttatását, a személygépkocsival történő utazásra vonatkozó, az (1) bekezdés b) pontjában meghatározott jutattását repülőgépen, vasúton vagy hajóval történő utazásra vonatkozó juttatássá alakíthatja át, úgy hogy az ennek eredményeképpen repülőgépen, vasúton vagy hajóval megtehető egyirányú utazással a megválasztásának tagállama vonatkozásában engedélyezett maximális kilométerszám 2 %-át használja fel.
               Értelemszerűen ugyanez vonatkozik az olyan képviselőre, aki a személygépkocsival történő utazásra vonatkozó juttatását merítette ki.”;

               4.

               A 49. cikk (1) bekezdése a következő albekezdéssel egészül ki:
               „A volt európai parlamenti képviselőknek vagy jogi képviselőjüknek – a vis maior eseteit kivéve – a jogosultság keletkezésétől számított hat hónapon belül kell benyújtaniuk az öregségi nyugdíj folyósítására vonatkozó kérelmüket. E határidő lejárta után az öregségi nyugdíj folyósításának kezdete a kérelem kézhezvétele hónapjának első napja.”;

               5.

               A 63. cikkben a (1) bekezdés helyébe a következő szöveg lép:
               „1.   A jelen alkalmazási szabályok szerinti kifizetések banki átutalásssal történnek az Európai Parlament és a Tanács 2007. november 13-i, a belső piaci pénzforgalmi szolgáltatásokról szóló 2007/64/EK irányelvének rendelkezései alapján (5). A Parlament viseli a fizető fél által fizetendő díjakat. Minden egyéb díjat a kedvezményezett fizet.

               6.

               A 75. cikk (1) bekezdése a következő albekezdéssel egészül ki:
               „Abban az esetben, ha egy rokkantsági nyugdíjban részesülő volt képviselő 2009. július 14-e után elhalálozik, a túlélő hozzátartozói nyugdíjat a PEAM szabályzat I. mellékletében rögzített feltételek mellett a házastársa, a vele tartós, nem házastársi kapcsolatban élő élettársa vagy eltartott gyermekei részére folyósítják.”;

               7.

               A szöveg a következő cikkel egészül ki:
               „82. cikk
               Az orvosi költségek visszatérítéséről való lemondás átmeneti szabályai
               Azok a képviselők, akik a 3. cikk (4) bekezdése alapján 2011. március 15-ig lemondanak az orvosi költségeik visszatérítésére vonatkozó jogosultságukról, az említett bekezdésben rögzített feltételek mellett visszatérítést kapnak 2009. július 14-ig visszamenőleges hatállyal, vagy a 3. cikk (1) bekezdésének megfelelően végrehajtott utolsó visszatérítés napját követő első hónaptól kezdődően, attól függően, melyik van később,”.

         2. cikk
   1.   Ez a határozat az Európai Unió Hivatalos Lapjában történő kihirdetésének napját követő napon lép hatályba.
   2.   Ezt a határozatot az alábbi rendelkezések kivételével ugyanattól a naptól kell alkalmazni:

               a)

               az 1. cikk 1. pontját 2010. július 7-től kell alkalmazni;

               b)

               az 1. cikk 2. pontját 2010. január 1-jétől kell alkalmazni;

               c)

               az 1. cikk 3. pontját 2011. január 1-jétől kell alkalmazni.

      (1)  Az Európai Parlament 2005. szeptember 28-i, 2005/684/EK, Euratom határozata az európai parlamenti képviselők statútumának elfogadásáról (HL L 262., 2005.10.7., 1. o.).

      (2)  HL C 180., 2010.7.6., 1. o.

      (3)  Az Európai Parlament Elnökségének határozata (2008. május 19. és július 9.) az Európai Parlament tagjainak statútumára vonatkozó végrehajtási intézkedésekről (HL C 159., 2009.7.13., 1. o.).

      (4)  HL L 319., 2007.12.5., 1. o.

      (5)  HL L 319., 2007.12.5., 1. o.”;


title: 2010/11/: A Bizottság határozata ( 2010. január 7. ) a 2001/95/EK európai parlamenti és tanácsi irányelv értelmében a fogyasztók által felszerelhető, gyermekbiztos ablak- és erkélyajtó-záróeszközökre vonatkozó európai szabványok által követendő biztonsági előírásokról (az értesítés a C(2009) 10298. számú dokumentummal történt) (EGT-vonatkozású szöveg)

text:
               8.1.2010

               HU

               Az Európai Unió Hivatalos Lapja

               L 4/91

         A BIZOTTSÁG HATÁROZATA
   (2010. január 7.)
   a 2001/95/EK európai parlamenti és tanácsi irányelv értelmében a fogyasztók által felszerelhető, gyermekbiztos ablak- és erkélyajtó-záróeszközökre vonatkozó európai szabványok által követendő biztonsági előírásokról
   (az értesítés a C(2009) 10298. számú dokumentummal történt)
   (EGT-vonatkozású szöveg)
   (2010/11/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az általános termékbiztonságról szóló, 2001. december 3-i 2001/95/EK európai parlamenti és a tanácsi irányelvre (1) és különösen annak 4. cikke (1) bekezdésének a) pontjára,
   mivel:

               (1)

               A 2001/95/EK irányelv értelmében az európai szabványokat európai szabványügyi testületek dolgozzák ki. E szabványok biztosítják, hogy a termékek megfeleljenek az irányelv általános biztonsági előírásainak.

               (2)

               A 2001/95/EK irányelv értelmében egy termék a nemzeti szabványok hatálya alá tartozó veszélyek és veszélykategóriák tekintetében biztonságosnak minősül, amennyiben megfelel az európai szabványokat átvevő, önkéntesen alkalmazott nemzeti szabványoknak.

               (3)

               Az ötévesnél fiatalabb gyermekek körében a legtöbb haláleset, illetve maradandó agy- és gerincsérülés a nagy magasságból, például ablakból vagy erkélyről történő eséses balesetek miatt következik be. Főként azokon a városi területeken jelent ez súlyos problémát, ahol sok a többemeletes lakóház. A balesetek száma tavasszal és nyáron éri el a tetőpontját, amikor az ablakokat hosszabb ideig nyitva hagyják. Az Île-de-France régióban 2005 májusa és szeptembere között 67 olyan eséses balesetet vettek nyilvántartásba, amelyeket gyermekek szenvedtek el, ami összesen havonta majdnem 14 esetet jelent. Dániában és Svédországban évente 20–60 ilyen esetet vesznek nyilvántartásba. 1996 és 2003 között Görögországban évente átlagosan 79, Hollandiában 130, az Egyesült Királyságban pedig 25 olyan baleset következett be, amelyek során gyermekek estek le valahonnan.

               (4)

               Az eséses balesetek csökkentése vagy megelőzése érdekében előírások szabályozzák az ablakok méretét, valamint az ablakra szerelt korlátok és védőrácsok meglétét és tulajdonságait. Ezeket az előírásokat azonban általában nemzeti építőipari jogszabálygyűjtemények határozzák meg, amelyek tagállamról tagállamra eltérnek.

               (5)

               A piacon is elérhetők olyan termékek, amelyekkel korlátozni vagy gátolni lehet az ablakok és erkélyajtók kinyitását. Ezeket a termékeket közvetlenül a fogyasztók szerelik fel az ablakra vagy az erkélyajtóra.

               (6)

               Ezekre a termékekre nem léteznek európai biztonsági szabványok. A gazdasági szereplők és a piacfelügyeleti hatóságok számára a legfontosabb referenciákat jelenleg néhány nemzeti és nemzetközi szabvány, illetve vizsgálati módszer jelenti.

               (7)

               2005 és 2007 között Ausztria, Dánia és Norvégia közös projektet hajtott végre, amelynek célja a piacon kapható, a fogyasztók által felszerelhető, gyermekbiztos ablak- és erkélyajtó-záróeszközök biztonságosságának értékelése és a hatályos nemzeti és nemzetközi vizsgálati módszerek alkalmasságának felmérése volt. A projekt résztvevői ezenkívül az ANEC (2) gyermekbiztonsági eszközökről 2004-ben megjelent tanulmányában (3) kidolgozott előírásokat, valamint az EN-71:1 „Gyermekjátékszerek biztonsága” szabvány néhány előírását is figyelembe vették.

               (8)

               A projekt eredményei azt mutatták, hogy a gyermekek a vizsgált záróeszközök közül – azok „gyermekbiztos” jelzője ellenére – számos modellt ki tudtak nyitni; más modellek pedig szétestek, eltörtek vagy nem feleltek meg az öregítési vizsgálaton, és valamennyi vizsgált modell mellől hiányzott az előírt alapvető utasítások valamelyike.

               (9)

               Ezért az említett előírások alapján a 2001/95/EK irányelv 4. cikke (1) bekezdésének a) pontja szerint különleges előírásokat kell meghatározni, majd megbízást kell adni európai biztonsági szabványok kidolgozására annak érdekében, hogy ezek az eszközök gyermekbiztosak legyenek, a várható élettartamuk alatt végig megőrizzék szerkezeti integritásukat, ellenálljanak az öregedésnek és az időjárási viszonyoknak, valamint világos utasításokat és információkat nyújtsanak a fogyasztóknak. Ezeket a szabványokat a műszaki szabványok és szabályok terén történő információszolgáltatási eljárás és az információs társadalom szolgáltatásaira vonatkozó szabályok megállapításáról szóló, 1998. június 22-i 98/34/EK európai parlamenti és tanácsi irányelvvel (4) összhangban kell kidolgozni. Az elfogadott szabvány hivatkozási adatainak közzétételére a 2001/95/EK irányelv 4. cikke (2) bekezdésével összhangban az Európai Unió Hivatalos Lapjában kerül sor.

               (10)

               Ez a határozat csak azokra a záróeszközökre vonatkozik, amelyeket a fogyasztók szerelnek fel az ablakokra és az erkélyajtókra. Az ablak vagy az erkélyajtó keretébe beépített záróeszközökre az építési termékekre vonatkozó tagállami törvényi, rendeleti és közigazgatási rendelkezések közelítéséről szóló, 1988. december 21-i 89/106/EGK tanácsi irányelvben (5) meghatározott műszaki előírások érvényesek.

               (11)

               Amint az idevágó szabványok rendelkezésre állnak, és a Bizottság úgy határoz, hogy a 2001/95/EK irányelv 4. cikkének (2) bekezdésében meghatározott eljárásnak megfelelően közzéteszi a szabványok hivatkozási adatait a Hivatalos Lapban, a fogyasztók által felszerelhető, gyermekbiztos ablak- és erkélyajtó-záróeszközök a szabványokban foglalt biztonsági előírások szempontjából a 2001/95/EK irányelv általános biztonsági előírásainak megfelelőnek minősülnek.

               (12)

               Az ebben a határozatban előírt intézkedések összhangban vannak a 2001/95/EK irányelv 15. cikkével létrehozott bizottság véleményével,

         ELFOGADTA EZT A HATÁROZATOT:
   1. cikk
   Fogalommeghatározások
   E határozat alkalmazásában:
   —   „fogyasztók által felszerelhető záróeszköz”: olyan eszköz, amely megakadályozza az ablak vagy az erkélyajtó kinyitását, vagy azt csak egy előre meghatározott pontig teszi lehetővé. Az ilyen eszközöket úgy alakították ki, hogy a fogyasztók utólag szerelhessék fel őket az ablakokra vagy az erkélyajtókra,
   —   „gyermekbiztos”: olyan eszköz, amelyet az 51 hónaposnál fiatalabb gyermek nem tud kinyitni.
   2. cikk
   Előírások
   A fogyasztók által felszerelhető, gyermekbiztos ablak- és erkélyajtó-záróeszközökre vonatkozó, az európai szabványok által a 2001/95/EK irányelv 4. cikke értelmében követendő különleges biztonsági előírásokat e határozat melléklete tartalmazza.
   3. cikk
   Kihirdetés
   Ez a határozat az Európai Unió Hivatalos Lapjában történő kihirdetését követő huszadik napon lép hatályba.

      Kelt Brüsszelben, 2010. január 7-én.

            a Bizottság részéről

            az elnök

         José Manuel BARROSO

      (1)  HL L 11., 2002.1.15., 4. o.

      (2)  ANEC – Az európai fogyasztó hozzászólása a szabványosításhoz. http://www.anec.org/anec.asp

      (3)  http://www.anec.org/attachments/r&t005-04.pdf

      (4)  HL L 204., 1998.7.21., 37. o.

      (5)  HL L 40., 1989.2.11., 12. o.

      MELLÉKLET

         A fogyasztók által felszerelhető, gyermekbiztos ablak- és erkélyajtó-záróeszközökre vonatkozó különleges biztonsági előírások és vizsgálati módszerek

         Fizikai és mechanikai jellemzők

      Az ablak- és erkélyajtó-záróeszközöket úgy kell kialakítani, hogy azok bírják mind az ismételt nyitást és zárást, terheléssel vagy terhelés nélkül, mind az öregedést és az időjárási viszonyokat, azaz a napfényt, az esőt, a havat, a jeget, a nedvességet, a magas és az alacsony hőmérsékletet, a szelet egyaránt, és mindeközben megőrizzék gyermekbiztos tulajdonságukat.
      Ezeknek az eszközöknek továbbá egész élettartamuk alatt ellen kell állniuk a véletlen behatásoknak anélkül, hogy eltörnének.
      Annak érdekében, hogy rendeltetésüket betöltsék, az eszközöknek olyan mértékben kell korlátozniuk az ablakkeret és az ablaktok közötti nyitási távolságot a különböző korú gyermekek képességeinek fejlődését és antropometriai adatait figyelembe véve, hogy a kisgyermekek ne férhessenek ki a nyíláson.

         Kis alkatrészek

      A fulladásveszély elkerülése érdekében a különálló vagy leszerelhető kis alkatrészeknek olyan méretűnek kell lenniük, hogy ne lehessen lenyelni és/vagy belélegezni őket.

         Élek és kiálló részek

      A szúrt, vágott, metszett sebek, valamint egyéb fizikai sérülések elkerülése végett a hozzáférhető éleknek lekerekítettnek, illetve lesarkítottnak kell lenniük, és az eszközökön nem lehetnek kiálló hegyek vagy felületek.

         Az ujjak becsípődése

      Az eszközökön nem lehet hozzáférhető nyílás, figyelembe véve a különböző korú gyermekek képességeinek fejlődését és antropometriai adatait.

         Vizsgálatok

      Az UV-sugárzás és a magas hőmérséklet kiváltotta öregedést, az elhasználódást, a mechanikai stabilitást és a gyermekbiztos funkciót különleges vizsgálati módszerekkel kell mérni. A rugalmas részekkel, mint például láncokkal, huzalokkal vagy kötelekkel felszerelt termékeket ütéspróbának is alá kell vetni. Az eszközök nem törhetnek el, és a vizsgálat után is teljes mértékben működőképesnek kell lenniük.
      A vizsgálati módszereket adott esetben ki kell igazítani, hogy valamennyi ablaktípus (pl. „francia” vagy „szárnyas” ablakok, emelő- és tolóablakok) záróeszközei teljesítményének vizsgálatára alkalmasak legyenek.
      A vizsgálat során az erőt a legnagyobb ellenállásba ütköző irányokban kell kifejteni. Az erőt ± 1 %-ot meg nem haladó mérési bizonytalansággal, az elmozdulásokat pedig ± 1 mm-t meg nem haladó mérési bizonytalansággal kell mérni.

         Gyermekekből álló tesztcsoport

      A gyermekvédő funkciót ellenőrizni kell. A gyermekbiztos csomagolásra vonatkozó EN ISO 8317 szabványban foglalt követelményeket kell referenciaként használni. Az ugyanitt meghatározott meghibásodási kritériumokat is követni kell.

         Termékismertető

      A termék használatával összefüggő esetleges előrelátható veszélyek csökkentése érdekében a termék mellé ismertetőt kell csatolni.
      A termék biztonságos használatára vonatkozó információkat meg kell adni. Ezeknek az információknak legalább a következőket tartalmazniuk kell:

                  —

                  a gyártó, az importőr vagy a termék értékesítéséért felelős szervezet neve vagy védjegye,

                  —

                  a következő utasítás: „Kérjük, a termék felszerelése és használata előtt figyelmesen olvassa el ezt a használati utasítást. Az utasítások be nem tartása hatással lehet az eszköz gyermekvédelmi funkciójára. A használati utasítást jövőbeni hivatkozás céljára meg kell őrizni.”,

                  —

                  információ arról, hogy a terméket milyen ablaktípusra tervezték,

                  —

                  utasítások arra vonatkozóan, hogy miként és hová kell az eszközt helyesen felszerelni. A különböző típusú és anyagú (pl. fa, fém, műanyag stb.) ablakokhoz különféle utasításokra lehet szükség. Mivel az eszköz felszerelése döntő fontosságú a gyermekek védelme szempontjából, a használati utasítást pontosan kell megfogalmazni, és néhány esetben speciális szerszámot is biztosítani kell az eszköz felszereléséhez,

                  —

                  a biztonságos használattal kapcsolatos bármely egyéb információ.


title: A Tanács 2012/765/KKBP határozata ( 2012. december 10. ) a terrorizmus elleni küzdelemre vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájának naprakésszé tételéről és a 2012/333/KKBP határozat hatályon kívül helyezéséről

text:
               11.12.2012

               HU

               Az Európai Unió Hivatalos Lapja

               L 337/50

         A TANÁCS 2012/765/KKBP HATÁROZATA
   (2012. december 10.)
   a terrorizmus elleni küzdelemre vonatkozó különös intézkedések alkalmazásáról szóló 2001/931/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájának naprakésszé tételéről és a 2012/333/KKBP határozat hatályon kívül helyezéséről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               A Tanács 2001. december 27-én elfogadta a 2001/931/KKBP közös álláspontot (1).

               (2)

               A Tanács 2012. június 25-én elfogadta a 2012/333/KKBP közös álláspont 2., 3. és 4. cikkének hatálya alá tartozó személyek, csoportok és szervezetek listájának naprakésszé tételéről szóló 2012/333/KKBP határozatot (2).

               (3)

               A 2001/931/KKBP közös álláspont 1. cikke (6) bekezdése szerint el kell végezni azon személyek, csoportok és szervezetek listájának teljes körű felülvizsgálatát, akikre vagy amelyekre a 2012/333/KKBP határozatot alkalmazni kell.

               (4)

               Ez a határozat tartalmazza annak a felülvizsgálatnak az eredményét, amelyet a Tanács azon személyek, csoportok és szervezetek tekintetében végzett, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell.

               (5)

               A Tanács arra a következtetésre jutott, hogy azok a személyek, csoportok és szervezetek, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell, a 2001/931/KKBP közös álláspont 1. cikke (2) és (3) bekezdése értelmében terrorcselekményekben vettek részt, az említett közös álláspont 1. cikke (4) bekezdése értelmében illetékes hatóság velük szemben határozatot hozott, és hogy ezen személyeknek, csoportoknak és szervezeteknek a továbbiakban is a közös álláspontban előírt korlátozó intézkedések hatálya alá kell tartozniuk.

               (6)

               Ennek megfelelően naprakésszé kell tenni azon személyek, csoportok és szervezetek listáját, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell, és a 2012/333/KKBP határozatot hatályon kívül kell helyezni,

         ELFOGADTA EZT A HATÁROZATOT:
   1. cikk
   E határozat melléklete tartalmazza azon személyek, csoportok és szervezetek listáját, akikre vagy amelyekre a 2001/931/KKBP közös álláspont 2., 3. és 4. cikkét alkalmazni kell.
   2. cikk
   A 2012/333/KKBP határozat hatályát veszti.
   3. cikk
   Ez a határozat az Európai Unió Hivatalos Lapjában való kihirdetésének napján lép hatályba.

      Kelt Brüsszelben, 2012. december 10-én.

            a Tanács részéről

            az elnök

         C. ASHTON

      (1)  HL L 344., 2001.12.28., 93. o.

      (2)  HL L 165., 2012.6.26., 72.o.

      MELLÉKLET

         AZ 1. CIKKBEN EMLÍTETT SZEMÉLYEK, CSOPORTOK ÉS SZERVEZETEK LISTÁJA

      1.   SZEMÉLYEK

                  1.

                  ABDOLLAHI Hamed (más néven Mustafa Abdullahi), született: 1960.8.11., Irán Útlevélszám: D9004878

                  2.

                  AL-NASSER, Abdelkarim Hussein Mohamed, született: Al Ihsa (Szaúd-Arábia), szaúdi állampolgár

                  3.

                  AL YACOUB, Ibrahim Salih Mohammed, született: 1966.10.16., Tarut (Szaúd-Arábia), szaúdi állampolgár

                  4.

                  ARBABSIAR Manssor (más néven Mansour Arbabsiar), született: 1955.3.6. vagy 1955.3.15., Irán. Iráni és amerikai állampolgár. Útlevélszám: C2002515 (Irán); Útlevélszám: 477845448 (USA). Nemzeti személyazonosító igazolvány száma: 07442833, lejárati ideje: 2016.3.15. (amerikai vezetői engedély)

                  5.

                  BOUYERI, Mohammed (más néven Abu Zubair, más néven Sobiar, más néven Abu Zoubair), született: 1978.3.8., Amszterdam (Hollandia) – A „Hofstadgroep” nevű csoport tagja

                  6.

                  FAHAS, Sofiane Yacine, született: 1971.9.10., Algír (Algéria) – Az al-Takfir és az al-Hidzsra tagja

                  7.

                  IZZ-AL-DIN, Hasan (más néven GARBAYA, AHMED, más néven SA-ID, más néven SALWWAN, Samir), Libanon, született: 1963., Libanon, libanoni állampolgár

                  8.

                  MOHAMMED, Khalid Shaikh (más néven ALI, Salem, más néven BIN KHALID, Fahd Bin Adballah; más néven HENIN, Ashraf Refaat Nabith, más néven WADOOD, Khalid Adbul), született: 1965.4.14. vagy 1964.3.1., Pakisztán, útlevélszám: 488555

                  9.

                  SHAHLAI Abdul Reza (más néven Abdol Reza Shala'i, más néven Abd-al Reza Shalai, más néven Abdorreza Shahlai, más néven Abdolreza Shahla'i, más néven Abdul-Reza Shahlaee, más néven Hajj Yusef, más néven Haji Yusif, más néven Hajji Yasir, más néven Hajji Yusif, más néven Yusuf Abu-al-Karkh), született: 1957 körül, Irán. Címei: 1. Kermanshah, Irán; 2. mehráni katonai bázis, Ilám tartomány, Irán

                  10.

                  SHAKURI Ali Gholam, született: 1965 körül, Teherán (Irán)

                  11.

                  SOLEIMANI Qasem (más néven Ghasem Soleymani, más néven Qasmi Sulayman, más néven Qasem Soleymani, más néven Qasem Solaimani, más néven Qasem Salimani, más néven Qasem Solemani, más néven Qasem Sulaimani, más néven Qasem Sulemani), született: 1957.3.11., Irán. Iráni állampolgár. Útlevélszám: 008827 (iráni diplomata-útlevél), kibocsátás dátuma: 1999. Titulusa: vezérőrnagy

            2.   CSOPORTOK ÉS SZERVEZETEK

                  1.

                  „Abu Nidal Szervezet” – „ANO”, (más néven „Fatah-Forradalmi Tanács”, más néven „Arab Forradalmi Brigádok”, más néven „Fekete Szeptember”, más néven „Szocialista Muzulmánok Forradalmi Szervezete”)

                  2.

                  „Al-Aqsa Mártírjainak Brigádja”

                  3.

                  „Al-Aqsa e.V.”

                  4.

                  „Al-Takfir” és „alHidzsra”

                  5.

                  „Babbar Khalsa”

                  6.

                  Az „Új Néphadsereget” („NPA”) is magában foglaló „Fülöp-szigeteki Kommunista Párt”, Fülöp-szigetek

                  7.

                  „Gama’a al-Islamiyya” (más néven „Al-Gama’a al-Islamiyya”) („Iszlám Csoport”)

                  8.

                  „İslami Büyük Doğu Akıncılar Cephesi” – „IBDA-C” („Nagy Iszlám Keleti Harci Front”)

                  9.

                  „Hamász”, ide tartozik a „Hamas-Izz al-Din al-Qassem”

                  10.

                  „Hezb-i-Mudzsahedin” – „HM”

                  11.

                  „Hofstadgroep”

                  12.

                  „Holy Land Foundation for Relief and Development” – („Alapítvány a Szent Föld Felszabadításáért és Fejlesztéséért”)

                  13.

                  „International Sikh Youth Federation – ISYF” („Ifjú Szikek Nemzetközi Szövetsége”)

                  14.

                  „Khalistan Zindabad Force” – „KZF” („Khaliszán Zindabad Erő”)

                  15.

                  „Kurd Munkáspárt” – „PKK”, (más néven „KADEK”, más néven „KONGRA GEL”)

                  16.

                  „A Tamil Eelam Felszabadító Tigrisei” – „LTTE”

                  17.

                  „Ejército de Liberación Nacional” („Nemzeti Felszabadítási Hadsereg”)

                  18.

                  „Palestinian Islamic Jihad” – „PIJ” („Palesztin Iszlám Dzsihád”)

                  19.

                  „Népi Front Palesztina Felszabadításért” – „PFLP”

                  20.

                  „Népi Front Palesztina Felszabadításért Főparancsnokság” (más néven „PFLP -Főparancsnokság”)

                  21.

                  „Fuerzas armadas revolucionarias de Columbia” – „FARC” („Kolumbiai Forradalmi Fegyveres Erők”)

                  22.

                  „Devrimci Halk Kurtuluș Partisi-Cephesi” – „DHKP/C” (más néven „Devrimci Sol” [„Forradalmi Baloldal”], más néven „Dev Sol”) („Forradalmi Népi Felszabadítási Hadsereg/Front/Párt”)

                  23.

                  „Sendero Luminoso” – „SL” („Fényes Ösvény”)

                  24.

                  „Stichting Al Aqsa” (más néven „Stichting Al Aqsa Nederland”, más néven „Al Aqsa Nederland”)

                  25.

                  „Teyrbazen Azadiya Kurdistan” – „TAK” (más néven „Kurdisztáni Szabadság Sólymai” vagy „Kurdisztáni Szabadság Héjái”